# Vejledning til ansøgere

## Baggrund

Stiftsrådet afsætter hvert år en mindre andel af den lokale kirkeskat til aktiviteter i stiftet, det såkaldte bindende stiftsbidrag.

Pengene skal bruges til aktiviteter i stiftet, og det er op til stiftsrådet at beslutte hvilke. Ifølge økonomiloven kan stiftsbidraget anvendes til aktiviteter inden for følgende områder:

1. Kommunikation mellem stiftet, menighedsråd og provster
2. Formidling af kristendom
3. Udviklingsprojekter inden for undervisning, diakoni, IT, medier, kirkemusik og lignende, herunder analyser til forberedelse af sådanne projekter
4. Mødeudgifter

## Strategisk fokus

Lolland-Falsters Stiftsråd har vedtaget en strategi med overskriften: ”Relevans, medinddragelse og fællesskab”. De tre ord er stiftsrådets pejlemærker, som ansøgninger holdes op imod.

I strategien har stiftsrådet særligt fokus på følgende emner (der henvises til strategien for uddybning):

* Trivsel og arbejdsmiljø
* Kommunikation og videndeling
* Grøn omstilling
* Vedligeholdelse af bygninger
* Turister, sommerhus- og flexboligejere
* Diakonale opgaver
* Gudstjenesteformer og forkyndelse
* Religionspædagogisk arbejde
* Åndelig fordybelse
* Kirkens møde med andre

## Ansøgning

På stiftets hjemmeside fremgår datoerne for stiftsrådets ordinære møder, hvor ansøgninger behandles. Fristen for at sende ansøgninger til stiftsrådets kommende møde er 14 dage før det pågældende møde. De konkrete frister ses også på hjemmesiden, sammen med mødedatoerne. Ansøgningen skal sendes til stiftet på mail: lfstift@km.dk.

Der er ikke nogen specifikke krav til ansøgningens udformning, men for at få tildelt midler er det vigtigt, at ansøgningen godtgør, at emnet for ansøgningen har relevans, er medinddragende og giver fællesskab for folkekirken på Lolland-Falster, jf. stiftsrådets tre pejlemærker.

Det er også en fordel, hvis der søges støtte til en aktivitet, der falder inden for et af de oplistede fokuspunkter ovenfor. I perioder kan stiftsrådet have særligt fokus på udvalgte temaer, men der er ikke afsat egentlige puljer til bestemte formål.

Udover en grundig beskrivelse af formålet med ansøgningen skal den indeholde et budget for den ansøgte aktivitet, og det skal fremgå, om andre stiftsråd og/eller andre potentielle bidragsydere også er ansøgt om støtte.